T1537.11
Exported from Holy-Writings.com on 2026-06-20 - 1 clipping

阿毘達磨法蘊足論尊者大目乾連造三藏法師玄奘奉　詔譯(11)

11 靜慮品靜慮品第十一之一

一時薄伽梵在室羅筏，住逝多林給孤獨園。

爾時世尊告苾芻眾：

「有四天道，令諸有情未淨者淨、淨者鮮白。

何等為四？

謂有一類離欲惡不善法，有尋有伺，離生喜樂，初靜慮具足住，是名第一天道。

復有一類，尋伺寂靜，內等淨心一趣性，無尋無伺，定生喜樂，第二靜慮具足住，是名第二天道。

復有一類，離喜住捨，正念正知，身受樂，聖說應捨，第三靜慮具足住，是名第三天道。

復有一類，斷樂斷苦，先喜憂沒，不苦不樂，捨念清淨，第四靜慮具足住，是名第四天道。

如是四種，皆令有情未淨者淨、淨者鮮白。」

離欲惡不善法者，云何欲？

謂貪亦名欲、欲界亦名欲、五妙欲境亦名欲。

今此義中意說五妙欲境名欲。

所以者何？

以五妙欲極可愛故、極可醉故、極可欲故、極可樂故、極可貪故、極可求故、極可悶故、極可縛故、極可希故、極可繫故，此中名欲。

然五妙欲非真欲體，真欲體者是緣彼貪。

如世尊說：

「世諸妙境非真欲，　　真欲謂人分別貪；妙境如本住世間，　　智者於中已除欲。」

此頌意言，可愛妙色聲香味觸非真欲體。

真欲體者，謂緣彼生分別貪著。

欲境如本，智者於中，名離欲故。

尊者舍利子有時為人說如是頌。

爾時有一邪命外道不遠而住，以頌難詰舍利子言：

「若世妙境非真欲，　　真欲謂人分別貪；苾芻應名受欲人，　　起惡分別尋思故。」

時舍利子報外道言：

「起惡尋思，實名受欲。

非諸苾芻於世妙境皆起不善分別尋思故，汝不應作斯難詰。」

以頌反詰彼外道言：

「若世妙境是真欲，　　說欲非人分別貪；汝師應名受欲人，　　恒觀可意妙色故。」

時彼外道默不能答，彼師實觀可愛色故。

由此知欲是貪非境。

爾時有一汲水女人，聞上伽他便說頌曰：

「欲我知汝本，　　汝從分別生；我更不分別，　　汝復從誰起？」

時復有一遏吒羅種，聞上伽他亦說頌曰：

「牟尼安隱眠，　　遇惡無愁惱；心樂靜慮者，　　不遊戲諸欲。」

此頌意言，可愛妙境皆非真欲，於彼所起分別貪愛乃是真欲。

是故此中應作四句。

一、有一類補特伽羅，於諸欲境身離非心。

謂如有一剃除鬚髮、披服袈裟，正信出家。

身參法侶，心猶顧戀所受諸欲，數復發起猛利貪愛。

彼身出家，心猶未出，是名於欲身離非心。

二、有一類補特伽羅，於諸欲境心離非身。

謂如有一，雖有妻子，受用上妙田宅臥具、香鬘瓔珞衣服飲食、受畜種種金銀珍寶驅、役奴婢僮僕作使，或時發起打罵等業。

而於諸欲不生耽染，不數發起猛利貪愛。

彼身在家，其心已出，是名於欲心離非身。

三、有一類補特伽羅，於諸欲境身心俱離。

謂如有一剃除鬚髮、披服袈裟，正信出家。

身參法侶，於諸欲境心無顧戀，不數發起緣彼貪愛，失念暫起深生悔愧。

彼身出家，其心亦出，是名於欲身心俱離。

四、有一類補特伽羅，於諸欲境身心俱不離。

謂如有一畜妻養子，受用上妙田宅臥具、香鬘瓔珞衣服飲食、受畜種種金銀珍寶、驅役奴婢僮僕作使，發起種種打罵等業，復於諸欲深生耽染，數數發起猛利貪愛。

彼身心二種俱不出家，是名於欲身心俱不離。

云何離欲？

謂於諸欲，遠離、極遠離、空、不可得，故名離欲。

云何惡不善法？

謂五蓋，即貪欲蓋、瞋恚蓋、惛沈睡眠蓋、掉舉惡作蓋、疑蓋。

云何貪欲蓋？

謂於諸欲諸貪等貪，執藏防護堅著、愛樂迷悶、耽嗜遍耽嗜、內縛悕求、耽湎苦集，貪類貪生，總名貪欲。

如是貪欲，覆心蔽心、障心纏心、隱心映心、裏心蓋心，故名為蓋。

蓋即貪欲，故名貪欲蓋。

云何瞋恚蓋？

謂於有情欲為損害，內懷栽杌欲為擾惱，已瞋恚、當瞋恚、現瞋恚，樂為過患、極為過患、意極憤恚，於諸有情各相違戾欲為過患，已為過患、當為過患、現為過患，總名瞋恚。

如是瞋恚，覆心蔽心乃至裏心蓋心，故名為蓋。

蓋即瞋恚，故名瞋恚蓋。

云何惛沈睡眠蓋？

謂身重性、心重性、身無堪任性、心無堪任性、身惛沈性、心惛沈性、𗄼瞢憒悶，總名惛沈。

染污心品所有眠夢，不能任持、心昧略性，總名睡眠。

如是所說惛沈睡眠，覆心蔽心乃至裏心蓋心，故名為蓋。

蓋即惛沈睡眠，故名惛沈睡眠蓋。

云何掉舉惡作蓋？

謂心不寂靜、掉舉等掉舉、心掉舉性，總名掉舉。

染污心品所有心變心懊心悔、我惡作惡作性，總名惡作。

如是所說掉舉惡作，覆心蔽心乃至裏心蓋心，總名為蓋。

蓋即掉舉惡作故，名掉舉惡作蓋。

云何疑蓋？

謂於佛法僧及苦集滅道，生起疑惑，二分二路、猶豫疑箭、不決定、不究竟、不審決、非已一趣、非當一趣、非現一趣，總說為疑。

如是疑性，覆心蔽心乃至裏心蓋心，故名為蓋。

蓋即是疑，故名疑蓋。

云何離惡不善法？

謂於如是惡不善法，遠離、極遠離、空、不可得，故名離惡不善法。

靜慮品第十一之餘有尋有伺者，云何尋？

謂離欲惡不善法者，心尋求、遍尋求、近尋求，心顯了、極顯了、現前顯了，推度搆畫、思惟分別，總名為尋。

云何伺？

謂離欲惡不善法者，心伺察、遍伺察、近伺察、隨行隨轉、隨流隨屬，總名為伺。

尋與伺，何差別？

令心麁性是尋，令心細性是伺。

此復如何？

如打鍾時，麁聲暫發，細聲隨轉；麁聲喻尋，細聲喻伺。

搖鈴扣鉢、吹螺擊鼓、放箭震雷，麁細二聲為喻亦爾。

又如眾鳥飛翔虛空，鼓翼踊身方得隨意；鼓翼喻尋，踊身喻伺，是謂尋伺二相差別。

云何有尋有伺？

謂離欲惡不善法者，心相應品具有尋伺。

離生喜樂者，云何離？

謂離欲亦名離，離惡不善法亦名離，出家亦名離，色界善根亦名離，初靜慮亦名離。

今此義中意說初靜慮名離。

云何喜？

謂離欲惡不善法者，心欣極欣、現前極欣、欣性欣類，適意悅意、喜性喜類，樂和合、不別離、歡欣悅豫、有堪任性、踊躍踊躍性、歡喜歡喜性，總名為喜。

云何樂？

謂離欲惡不善法者，已斷身重性、心重性、身不堪任性、心不堪任性，所得身滑性、心滑性、身軟性、心軟性、身堪任性、心堪任性、身離蓋性、心離蓋性、身輕安性、心輕安性、身無燋惱性、心無燋惱性、身調柔性、心調柔性，總名為樂。

云何離生喜樂？

謂前喜樂，因離、依離、離所建立，由離勢力起等起、生等生、趣入出現，故說此名離生喜樂。

初者，謂此靜慮順次數中最居首故；復次此於九種次第定中最在前故。

靜慮者，謂在此定中，尋、伺、喜、樂、心一境性，總此五支名初靜慮。

如有頌言：

「心隨貪欲行，　　或復隨瞋恚，而修靜慮者，　　諸佛不稱譽。

惛睡蓋纏心，　　無知修靜慮，身相雖安靜，　　諸佛不稱譽。

掉悔蓋纏心，　　諸根不寂靜，雖勤修靜慮，　　諸佛不稱譽。

三寶四諦中，　　心懷猶豫者，雖勤修靜慮，　　諸佛不稱譽。

遠離欲及惡，　　尋伺皆如理，身柔軟安靜，　　受離生喜樂；身如沐浴團，　　遍體皆津膩，不強亦不弱，　　愛水不能漂；尋伺等五支，　　賢聖仙所證，總名初靜慮，　　諸佛所稱譽。」

在此定中諸心意識，名初靜慮俱有之心。

諸思等思、現前等思、已思當思，造心意業，名初靜慮俱有意業。

諸心勝解、已勝解、當勝解，名初靜慮俱有勝解。

在此定中，若受、若想、若欲、若作意、若念、若定、若慧等名，初靜慮俱有諸法。

如是諸法，亦得名初靜慮。

此靜慮名，依何義立？

謂能寂靜惡不善法及餘雜染、後有熾然、當苦異熟、生老死等諸有漏法，故名靜慮。

復次寂靜種種惡不善法及餘雜染、後有熾然、當苦異熟、生老死等有漏法，已此靜慮起等起、生等生、趣入出現，故名靜慮。

復次寂靜種種惡不善法及餘雜染、後有熾然、當苦異熟、生老死等有漏法，已此靜慮明盛遍照，故名靜慮。

具足者，謂此依出家及依遠離所生善法，精勤修習無間無斷方得圓滿，故名具足。

住者，謂成就此靜慮，現行、隨行、遍行、遍隨行、動轉解行，故名為住。

尋伺寂靜者，尋及伺，如前說。

第二靜慮，此二寂靜、遍寂靜、近寂靜、空、無所有，故名尋伺寂靜。

內等淨者，云何內等淨？

謂尋伺寂靜故，諸信信性、現前信性、隨順印可、愛慕愛慕性、心澄心淨，總名內等淨。

心一趣性者，云何心一趣性？

謂尋伺寂靜故，心不散不亂不流、安住一境，故名心一趣性。

無尋無伺者，謂第二靜慮，尋伺不可得、不現行、非有非等有，故名無尋無伺。

定生喜樂者，云何定？

謂尋伺寂靜者心住等住近住安住、不散不亂、攝止等持、心一境性，總名為定。

云何喜？

謂尋伺寂靜者心欣極欣，廣說乃至歡喜歡喜性，總名為喜。

云何樂？

謂尋伺寂靜者已斷身重性、心重性，廣說乃至身調柔性、心調柔性，總名為樂。

云何定生喜樂？

謂前喜樂，因定、依定、定所建立、由定勢力，起等起、生等生、趣入出現，故說此名定生喜樂。

第二者，謂此靜慮順次數中居第二故；復次此於九種次第定中在第二故。

靜慮者，謂在此定中，內等淨、喜、樂、心一境性，總此四支名第二靜慮。

如有頌言：

「尋伺俱寂靜，　　如雨息埃塵，內淨心一趣，　　觸菩提妙樂。

無尋伺有喜，　　樂內淨及定，名第二靜慮，　　諸佛所稱譽。」

在此定中諸心意識，名第二靜慮俱有之心。

諸思等思乃至造心意業，名第二靜慮俱有意業。

諸心勝解、已勝解、當勝解，名第二靜慮俱有勝解。

在此定中若受若想，乃至若慧等，名第二靜慮俱有諸法。

如是諸法，亦得名為第二靜慮。

此靜慮名所依之義、具足及住，皆如前說。

離喜者，云何喜？

謂心欣極欣乃至歡喜歡喜性，總名為喜。

心於此喜離染解脫，故名離喜。

住捨正念正知者，彼於爾時安住行捨正念正知。

云何捨？

謂離喜時心平等性、心正直性、心無警覺寂靜住性，總名為捨。

云何正念？

謂離喜時諸念隨念，乃至心明記性，總名正念。

云何正知？

謂離喜時所起於法簡擇，乃至毘鉢舍那，總名正知。

身受樂者，身謂意身，由意身中有受樂故，四大種身亦得安適，由此因緣名身受樂。

此中樂者，謂離喜時已斷身重性、心重性，乃至身調柔性、心調柔性，總名為樂。

此是受樂，非輕安樂。

聖說應捨者，聖謂諸佛及佛弟子。

說謂宣說，分別開示勸修定者應捨此樂，不應耽味，唯應住捨正念正知。

第三者，謂此靜慮順次數中居第三故；復次此於九種次第定中在第三故。

靜慮者，謂在此定中行捨、正念、正知、身受樂、心一境性，總此五支名第三靜慮。

如有頌言：

「離喜最上迹，　　捨念知樂定，名第三靜慮，　　諸佛所稱譽。」

在此定中諸心意識，名第三靜慮俱有之心。

諸思等思乃至造心意業，名第三靜慮俱有意業。

諸心勝解、已勝解、當勝解，名第三靜慮俱有勝解。

在此定中若受若想乃至若慧等，名第三靜慮俱有諸法。

如是諸法，亦得名為第三靜慮。

此靜慮名，所依之義、具足及住，亦如前說。

斷樂者，云何樂？

謂順樂觸所起身樂心樂，平等受受所攝，總名為樂。

復次修第三靜慮時，順樂受觸所起心樂，平等受受所攝，是名樂。

斷苦者，云何苦？

謂順苦觸所起身苦，不平等受受所攝，是名苦。

此苦及樂，爾時俱得斷遍知、遠離極遠離、調伏極調伏、隱沒除滅，是故說為斷樂斷苦。

先喜憂沒者，云何喜？

謂順喜觸所起心喜，平等受受所攝，是名喜。

復次修第二靜慮時，順喜受觸所起心喜，平等受受所攝，是名喜。

云何憂？

謂順憂觸所起心憂，平等受受所攝，是名憂。

此及前喜，爾時俱得斷遍知乃至隱沒除滅，是故說為先喜憂沒。

復次入初靜慮時，憂得斷遍知；入第二靜慮時，苦得斷遍知；入第三靜慮時，喜得斷遍知；入第四靜慮時，若樂若苦、若喜若憂，皆得斷遍知、遠離極遠離、調伏極調伏、隱沒除滅，是故說為斷樂斷苦。

先喜憂沒不苦不樂者，顯此中無苦樂二受，唯有第三非苦非樂，受捨念清淨者，云何捨？

謂彼爾時心平等性、心正直性、心無警覺寂靜住性，總名為捨。

云何念？

謂彼爾時諸念隨念，廣說乃至心明記性，總名為念。

彼於爾時若捨若念俱得清淨，樂苦喜憂、尋伺二息皆遠離故，說名清淨。

第四者，謂此靜慮順次數中居第四故；復次此於九種次第定中在第四故。

靜慮者，謂在此定中不苦不樂受、捨念、心一境性，總此四支名第四靜慮。

如有頌言：

「樂苦等已滅，　　心堅住不動，得清淨天眼，　　能廣見眾色；不苦不樂受，　　淨捨念及定，名第四靜慮，　　諸佛所稱譽。」

在此定中諸心意識，名第四靜慮俱有之心。

諸思等思乃至造心意業，名第四靜慮俱有意業。

諸心勝解、已勝解、當勝解，名第四靜慮俱有勝解。

在此定中若受若想乃至若慧等，名第四靜慮俱有諸法。

如是諸法，亦得名為第四靜慮。

此靜慮名，所依之義、具足及住，皆如前說。
-- T1537.11 — Taisho Tipitaka (CC0-1.0)